text: Politiet: Særligt en by er hårdt ramt af indbrud julenat
  25 december 2017 kl. 05.46
  Tidlig julemorgen har de to lokale politikredse vidt forskellige meldinger om antallet af juleindbrud. Vestkysten og Sønderjylland er gået næsten fri - men især Fredericia er ramt af mange indbrud i private hjem natten til juledag.
  
  Ved 06-tiden julemorgen har politiet travlt med at skabe sig et overblik over omfanget af nattens indbrud. 
  Syd- og Sønderjyllands Politi kan dog let gøre antallet op, da der i nattens løb kun er anmeldt ganske få indbrud.
  - Vi har kun et par anmeldelser i hele politikredsen - men det kan dog hurtigt ændre sig, når folk vender hjem fra julebesøg i løbet af i dag, siger Nikolaj Hølmkjær, Syd- og Sønderjyllands Politi, mandag morgen til TV SYD.
  Helt anderledes lyder meldingen fra Sydøstjyllands Politi, der har haft en særdeles travl nat med mange indbrud i private hjem.
  - Vi er ikke færdige med at gøre det samlede antal op - men især Fredericia-området er hårdt ramt med 10-15 anmeldelser i nattens løb, oplyser vagtchef Halfdan Kramer, Sydøstjyllands Politi, til TV SYD.
  
  